Zarasų rajono savivaldybės taryba

SPRENDIMAS

dėl MIESTŲ IR GYVENAMŲJŲ VIETOVIŲ statinių tinkamos priežiūros taisyklių patvirtinimo

2014 m. vasario 28 d. Nr. T-31

Zarasai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi ir Lietuvos Respublikos administracinių teisės pažeidimų kodekso 5 ir 161 straipsniais bei atsižvelgdama į Lietuvos Respublikos Vyriausybės atstovo Utenos apskrityje tarnybos 2014 m. vasario 4 d. teikimą Nr.10-26 (1.16.) ,,Dėl Zarasų rajono savivaldybės tarybos 2006-11-23 sprendimu Nr.T-181 patvirtintų statinių naudojimo ir priežiūros taisyklių“, Zarasų rajono savivaldybės taryba n u s p r e n d ž i a:

1. Patvirtinti Miestų ir gyvenamųjų vietovių statinių tinkamos priežiūros taisykles (pridedama).

2. Pripažinti netekusiu galios 2006 m. lapkričio 23 d. sprendimą Nr.T-181 ,,Dėl statinių naudojimo ir priežiūros taisyklių patvirtinimo“.

Meras	Arvydas Steponavičius

PATVIRTINTA

Zarasų rajono savivaldybės tarybos

2014 m. vasario 28 d. sprendimu Nr. T-31

MIESTŲ IR GYVENAMŲJŲ VIETOVIŲ statinių tinkamos priežiūros TAISYKLĖS

I. BENDROSIOS NUOSTATOS

1. Miestų ir gyvenamųjų vietovių statinių tinkamos priežiūros taisyklės (toliau – Taisyklės) galioja visoje Zarasų rajono savivaldybės teritorijoje. Jų privalo laikytis visi fiziniai ir juridiniai asmenys (toliau – asmenys).

2. Taisyklėse numatyti statinių tinkamos priežiūros reikalavimai statinių naudotojams, bendrojo naudojimo objektų valdytojams.

3. Statinių priežiūra vykdoma vadovaujantis Lietuvos Respublikos aplinkos ministro 2010 m. gruodžio 31 d. įsakymu Nr. D1-1067 patvirtintu statybos techniniu reglamentu STR 1.12.05:2010 „Privalomieji statinių (gyvenamųjų namų) naudojimo ir priežiūros reikalavimai“, 2004 m. birželio 21 d. įsakymu Nr. D1-347 patvirtintu statybos techniniu reglamentu STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“, Lietuvos Respublikos susisiekimo ministro 2004 m. lapkričio 11 d. įsakymu Nr. 3-517 patvirtintomis Statinių, kurių naudojimo priežiūrą vykdo Susisiekimo ministerijos įgaliotos įmonės, įstaigos prie ministerijos, techninės priežiūros taisyklėmis, kitais galiojančiais teisės aktais.

4. Statinių naudotojai prižiūri ir tvarko jiems nuosavybės teise priklausančius ar Lietuvos Respublikos įstatymų, administracinių aktų, sutarčių, susitarimų ar teismo sprendimų pagrindu priskirtus ar valdomus statinius (jų dalis), Lietuvos Respublikos statybos įstatymo ir kitų įstatymų nustatyta tvarka organizuoja ir (ar) atlieka statinio techninę priežiūrą. Daugiabučių gyvenamųjų namų bendrojo naudojimo objektus prižiūri ir tvarko, statinio techninę priežiūrą atlieka bendrojo naudojimo objektų valdytojas Lietuvos Respublikos statybos įstatymo ir kitų įstatymų nustatyta tvarka.

5. Taisyklėse vartojamos sąvokos:

Bendrojo naudojimo objektų valdytojas – daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo arba kitas daugiabučio namo butų ir kitų patalpų savininkų sprendimu ir sutartimi įgaliotas asmuo, kuriam teisės aktai leidžia teikti turto administravimo paslaugas, arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

Statinio naudotojas – statinio savininkas ar kitas asmuo, kuris naudoja statinį (jo dalį) Lietuvos Respublikos įstatymų, administracinių aktų, sutarčių ar teismo sprendimų pagrindu.

Statinio naudojimo priežiūra – viešojo administravimo subjekto atliekama kontrolė, kurios tikslas – nustatyti, ar statinio techninė priežiūra atitinka Lietuvos Respublikos statybos ir kitų įstatymų bei kitų teisės aktų, taip pat normatyvinių statybos techninių dokumentų reikalavimus.

Statinio priežiūra – Lietuvos Respublikos statybos ir kitų įstatymų bei kitų teisės aktų nustatytų techninių, organizacinių ir viešojo administravimo priemonių visuma vykdant statinio techninę priežiūrą ir statinio naudojimo priežiūrą.

Statinio savininkas – asmuo, kuriam nuosavybės teise priklauso statinys.

Statinio techninė priežiūra – statinio naudotojo organizuojama Lietuvos Respublikos statybos ir kitų įstatymų bei kitų teisės aktų nustatytų techninių, organizacinių priemonių visuma, užtikrinanti Lietuvos Respublikos statybos įstatymo 4 straipsnio 1 dalyje nustatytus statinio esminius reikalavimus per visą statinio ekonomiškai pagrįstą naudojimo trukmę.

Statinys – pastatas arba inžinerinis statinys, turintis laikančiąsias konstrukcijas, kurios visos (ar jų dalis) sumontuotos statybos vietoje atliekant statybos darbus, ir kuris yra nekilnojamasis daiktas.

6. Kitas Taisyklėse vartojamas sąvokas nustato Lietuvos Respublikos statybos įstatymas, kiti įstatymai ir teisės aktai.

II. Statinių priežiūros REIKALAVIMAI

7. Statinio naudotojas, bendrojo naudojimo objektų valdytojas privalo:

7.1. šalinti ledą, šlapio ar sušalusio sniego ir ledo masę nuo statinių stogų, lietaus vamzdžių ir balkonų, o vykdant šiuos darbus, aptverti pavojingą teritoriją, nesugadinti komunikacijos ryšių ar elektros tinklų, apsaugos įrangos, laidų, šviestuvų, radijo ar televizijos antenų, želdinių, statinių fasadų;

7.2. aptverti arba kitomis priemonėmis užtikrinti, kad nebūtų galima patekti į griūvančius, nenaudojamus, avarinės būklės pastatus (atskiras jų dalis, patalpas) ar kaupti juose atliekas;

7.3. atlikti kitus tinkamą statinių priežiūrą užtikrinančius veiksmus, nustatytus Lietuvos Respublikos statybos įstatyme ir kituose teisės aktuose.

8. Draudžiama:

8.1. keisti pastatų fasadų ar jų dalių (erkerių, balkonų, langų, durų ir panašiai) spalvą be nustatyta tvarka suderinto projekto, kai toks projektas reikalingas pagal Lietuvos Respublikos įstatymus ar kitus teisės aktus;

8.2. asmenims bendrosios nuosavybės teise priklausančiame statinyje (jo dalyje) laikyti daiktus, statybines ar kitas medžiagas, jei jos trukdo kitiems asmenis naudotis jiems priklausančiomis patalpomis ar tam prieštarauja dauguma statinio ar patalpų savininkų;

8.3. bendrojo naudojimo patalpose įrengti pertvaras ar konstrukcijas, kurios nenumatytos statinio projekte.

III. BAIGIAMOSIOS NUOSTATOS

9. Taisyklių laikymosi kontrolę užtikrina Zarasų rajono savivaldybės administracijos atsakingi specialistai.

10. Asmenys, pažeidę Taisyklių reikalavimus, atsako Lietuvos Respublikos administracinių teisės pažeidimų kodekso ir kitų įstatymų nustatyta tvarka.